ועדת המשנה לקליטת ילדים, נוער וצעירים עולים במערכת החינוך, כנסת 17, פרוטוקול מספר 28, 2007-03-13 13:30

זאב אלקין: אני פותח את הישיבה.

זאב אלקין: ראשית, נפתח במסמך שמונח על שולחננו, אני מקווה שהוא נמצא מול כל אחד מכם, שהעביר אלינו משרד החינוך, שכולל תשובות לחלק מהשאלות שעלו כאן בדיונים הקודמים.

זאב אלקין: אנחנו נעבור במהירות על הסעיפים השונים של המסמך ויתכן שתהיינה שאלות נוספות.

זאב אלקין: הסעיף הראשון ברור, דיברנו על זה כאן.

זאב אלקין: זאת הודעה רשמית על תוספת האות אל"ף לגף לקליטת עליה.

זאב אלקין: כפי שאמרנו כולנו, אנחנו מקווים שהתוספת הזאת תביא להרחבת כוח אדם.

זאב אלקין: נקודה שנייה קשורה להיבט התקציבי.

זאב אלקין: אני מאוד שמח שאנחנו מחזיקים מסמך כתוב של המשרד שמדבר לא רק על שמירה של התקציב הקודם אלא על הגדלה מסוימת בשנת 2007.

זאב אלקין: כתוב כאן שזה מצפה לאישור התקציבי בועדת הכספים ואני מקווה שזה יתקיים במהרה בימינו.

זאב אלקין: כרגע, כל האישורים התקציביים בוועדה הכספים, עד יום רביעי לפחות, מוקפאים כסנקציה שהוועדה נקטה כנגד הממשלה בסוגיה של בית החולים באשדוד.

זאב אלקין: היום מתקיים דיון על הסוגיה הזאת ובמידה והוא יסתיים, הועדה תפשיר את הסנקציות וההעברות התקציביות יחזרו להתבצע.

זאב אלקין: אם לא, יכול להיות שגם התיקון התקציבי הזה יצטרך לחכות עוד שבוע שבועיים, אני לא מאמין שיותר מזה.

זאב אלקין: נקודה שלישית, שמופיעה כאן בסעיף ג': לצורך הקמת מסגרת למידה לרכישת השפה לתלמידים עולים חדשים בחטיבה העליונה נדרשים 650 שעות שבועיות על בסיס נתוני תשס"ז.

זאב אלקין: אני מבקש הבהרה מסוימת.

זאב אלקין: אם אני מבין נכון, אודי עונה על הסוגיה של האולפנים בחטיבות העליונות, לתלמידים שהם בשנתם הראשונה או חצי שנה או 8 חודשים.

זאב אלקין: שמענו כאן הגדרות שונות מה זה תלמיד חדש אבל זה זה.

זאב אלקין: אנחנו התבשרנו על ידכם, שזה הולך להתבצע בשנה הבאה.

מאיה שריר: נכון, דיברנו על זה.

מאיה שריר: זה סעיף שהועלה כבר בעבר.

זאב אלקין: השאלה אם השעות האלה כבר קיימות או שזה כפוף לתקצובן?

מאיה שריר: כרגע יש אישור ראשוני על ידי גברת לאה רוזנברג להעברת שעות, כי יש בעיה של העברת שעות לחטיבות העליונות.

מאיה שריר: זה בתהליך ראשוני.

זאב אלקין: אז זה אומר שהמצב הוא לא שיש כאן תקווה, שלא ברור מאיפה יבוא התקציב.

זאב אלקין: אתם מתקדמים, בנושא הזה, על סמך הנחה שהתקציב הדרוש ימצא.

זאב אלקין: כי יש פה משפטים, במכתב הזה, שבאופן חד משמעי אני מבין אותם כרצון שמותנה באישור תקציבי.

זאב אלקין: לגבי הסעיף הזה לא הבנתי האם זה אומר שאם תמצא תוספת תקציב של 650 ש"ש אז זה יקרה ואם לא - אז לא ואף אחד לא יודע אם תמצא או לא.

זאב אלקין: או שהמערכת נערכת כרגע לפתוח מערך אולפנים לתלמידים החדשים בשנתם הראשונה על סמך הנחה שהתקציב הזה ימצא.

מאיה שריר: זה לא רק בעיה של מציאת התקציב.

מאיה שריר: כרגע הכל מטופל ואני לא יודעת לענות לך לגבי התקציב.

מאיה שריר: כרגע נעשית עבודה, נעשים תהליכים כדי לאפשר העברה כזאת של שעות.

מאיה שריר: אני לא יודעת אם התקציב קודם לזה או היכולת להעביר את השעות קודמת לתקציב.

מאיה שריר: ..

זאב אלקין: היכולת להעביר קודמת להכל.

זאב אלקין: היתה בעיה ודיברנו עליה גם בסוגיה של עולים ותיקים.

זאב אלקין: אגב, אני מניח שאם הבעיה תבוא על פתרונה כאן, זה נכון גם שם.

זאב אלקין: את מודיעה לנו כרגע שהמשרד קיבל החלטה עקרונית לעבוד על הפתרון המנהלתי ולפתור את הקושי העברת שעות לחטיבות העליונות.

מאיה שריר: זו בהחלט פריצת דרך גם לחדשים וגם לותיקים.

מאיה שריר: כרגע האישור הוא על ידי גברת לאה רוזנברג.

מאיה שריר: זה תהליך שלוקח זמן.

זאב אלקין: כמה זמן הוא ייקח?

מאיה שריר: הכוונה שלנו לצאת במסמך מאוד מסודר ומדויק עם הערכות של מספר תלמידים לגבי כל חטיבות הגיל לפני תום שנת הלימודים הנוכחית, משהו במאי או יוני.

זאב אלקין: כדי שזה יפעל בשנת הלימודים הבאה.

זאב אלקין: לכאורה, על הסוגיה התקציבית צריכה להיות לכם תשובה.

זאב אלקין: הניסוח הזה, אני חייב להגיד שאני מגיע לקצה הסבלנות מבחינת הפינג-פונג של שאלות ותשובות.

זאב אלקין: מדובר כאן על שאלות שאנחנו סוחבים אותם כמה שבועות וביקשתי תשובות בכתב מתוך נקודת הנחה שברגע שהתשובות תגענה, נדע סופית מה קורה.

זאב אלקין: ניסוח כזה של תשובה, אם את לא יודעת לפרש לי אותו בעל פה, אני לא מתעקש שזה יהיה כתוב אלא אני מתעקש להבין.

זאב אלקין: אם אנחנו יוצאים מהישיבה הזאת, שהיתה אמורה להיות ישיבת סיכום בלי להשיב אם כן יהיו אולפנים בחטיבות העליונות או לא, נניח שבעיה מינהלתית תבוא על פתרונה, אני סמוך ובטוח שאם כל המשרד יתגייס ולאה והמנכ"ל יתגייסו, ימצאו פתרון.

זאב אלקין: בדרך כלל, המערכת הישראלית שלנו היא מאוד כבדה אבל אי אפשר לפתור שום דבר אבל כשכולם רוצים, בסוף פותרים בצורה כזאת או אחרת.

זאב אלקין: אז אם החליטו לפתור – יפתרו.

זאב אלקין: אבל אם בסוף יפתרו ויתברר שאין תקציב וזה לא יפעל, אז מה הועילו חכמים?

מאיה שריר: אני לא רוצה לענות משהו שיתפרש אחר כך לא מדויק.

זאב אלקין: כנציגה הבכירה של המשרד כאן, איך את מצפה ממני להמשיך את הדיונים במצב שאני במשך כמה שבועות לא מסוגל לקבל ממשרד תשובה?

זאב אלקין: זה נתון עובדתי, או שיש תקציבים או שאין תקציבים או שזה בתהליכי אישור.

זאב אלקין: אנחנו מתקרבים לפגרה, יש לנו את השבוע ושבוע הבא ואני רוצה את הנושא של עברית לסגור לפני הפגרה כי יש עוד הרבה נושאים חשובים שצריך לטפל בהם במושב הבא ואי אפשר להסתובב כל הזמן סביב אותו עניין, כמו שסגרנו את נושא הבחינות, כמעט.

זאב אלקין: לפי האינדיקציה שאני מקבל מהשטח גם שם יש שאלה.

זאב אלקין: היו כמה דברים שהתהליך התחיל לנוע.

זאב אלקין: אנחנו נמצאים שבוע לפני פגרה עם שאלה והייתי בטוח שיש הכל כי באיזה שהוא שלב הודעתם שבשנה הבאה משרד החינוך הולך להפעיל אולפנים גם בחטיבה העליונה.

זאב אלקין: ההיקף לא ברור, כמה אולפנים, באילו מקומות.

זאב אלקין: כל זה היו סימני שאלה.

זאב אלקין: כשקראתי את הניסוח, נבהלתי קצת כי אמרתי לעצמי שאם הניסוח אומר שאין תקציב לזה, אז אולי התקוות שלי היו לא מבוססות ואני חייב תשובה.

זאב אלקין: אני, כוועדת משנה של הכנסת, שמנסה להבין לאן פניו של משרד החינוך, רוצה לקבל תשובה מאוד בסיסית ומאוד עובדתית בלי לשאול כמה אולפנים ואיפה, כמה שעות ילמדו שם.

זאב אלקין: כל זה נשאל, אבל ברור לי שאתם צריכים להתקדם לפני שתתנו לנו תשובות.

זאב אלקין: הדבר הבסיסי הזה, האם התהליך התחיל והוא מגובה תקציבית או שהוא התחיל כהיערכות שיש סיכון גבוה מאוד שלא יצא מזה שום דבר – את התשובה הזאת אנחנו חייבים לקבל עכשיו ולא במאי, כי יהיה מאוחר.

מאיה שריר: יש כוונה לפתוח מסגרות אולפניות, אני לא יודעת באיזה היקף.

מאיה שריר: אנחנו ענינו על סימולציה שמדברת על כלל הילדים והגענו ל-650 שעות.

מאיה שריר: דיברנו על כ-3, 3.5 מיליון.

מאיה שריר: אני לא משנה משהו מעבר למה שאמרתי אז.

מאיה שריר: אודי ענה על כל השאלות בכתב.

זאב אלקין: אבל זה לא כתוב כאן.

זאב אלקין: נדרשות 650 ש"ש.

זאב אלקין: מה זה נדרשות?

זאב אלקין: נדרשות ממי?

זאב אלקין: קיימות במשרד החינוך?

מאיה שריר: נדרשות כדי להפעיל את האולפנים.

זאב אלקין: אז יש לו את אותן או לא?

זאב אלקין: מה זה נדרשות?

זאב אלקין: אני לא בנק, נכון לעכשיו.

זאב אלקין: יש לאודי תקציב מאושר?

זאב אלקין: אני אשמח לעשות הפסקה לכמה דקות.

זאב אלקין: ..

זאב אלקין: בואו נעבור על המסמך כי יכול להיות שיש עוד כמה שאלות, נעשה הפסקה וארצה לקבל תשובה במקום ולא לדחות את זה לעוד שבוע.

זאב אלקין: הלאה.

זאב אלקין: סעיף ד' מביא אותנו ישירות לנושא הזה כי א,ב,ג זה זנבות העבר.

זאב אלקין: במסגרת הזנבות האלה, שכאן את לא חייבת לי תשובה עכשיו, קיבלנו אינדיקציה בנושא של הבחינות של הכללים החדשים לבחינות בגרות לעולים, שבמסגרות האקסטרניות לא קיבלו את חוזר מנכ"ל ולכן, תלמידים עולים - -

אלי זרחין: אדוני היושב ראש, משרד החינוך לא שולח את חוזר מנכ"ל.

אלי זרחין: ישנה הנחיה ברורה שהאחריות של בית הספר לפתוח אינטרנט ולראות.

זאב אלקין: אז מה אני עושה עם תלונות שמגיעות אלינו מכל מיני מסגרות אקסטרניות שונות שכבר הופנו למשרד החינוך ולא באו על פתרונן, שמסרבות להפעיל את הכללים החדשים על תלמידים עולים בטענה שמשרד החינוך לא הודיע שהכללים השתנו?

זאב אלקין: ככה זה הגיע וזה מקור לא חסוי, זה הגיע אלי מפורום הורים עולים, שקיבלו הרבה פניות כאלה.

זאב אלקין: הם ניסו לפנות לרחלה שיפר, הודיעו לה על הבעיה ולמרות זאת הבעיה לא באה על פתרונה.

זאב אלקין: היו גם פניות טלפוניות אלי, פרטניות, ככתובת אחרי שפורסם שיש שינויים, כשההורים נתקלים בבעיה הם מיד מנסים להתקשר למשרד החינוך ולא מקבלים תשובה, הם מיד מתקשרים לכנסת כי הם חושבים שהכנסת תפתור את הבעיה ותיתן הוראה כזאת או אחרת.

זאב אלקין: את זה אני לא יודע לעשות, לפנות לבית ספר X או Y ולשאול אותו למה הוא לא עושה.

זאב אלקין: אני יכול לפנות אליכם ולשאול באיזו דרך אתם מציעים לי לענות לאזרחים שפונים אלי.

זאב אלקין: האם יש מוקד מסוים שאפשר להפנות אותם לשם ואז המוקד הזה יפתור את זה מול בית ספר?

זאב אלקין: צריכה להיות הגנה לאותם הורים של תלמיד עולה, במידה שהמערכת עוד לא קלטה את השינויים.

אלי זרחין: אני רוצה לציין שפיקוח אגף תלמידים-הורים לא אחראי על אותם בתי ספר אקסטרניים.

זאב אלקין: אני לא פונה למאיה כנציגת האגף לתלמידים עולים אלא כנציגה בחירה של משרד החינוך.

אלי זרחין: ישנה הנחיה של לאה רוזנברג על כך שהנחיות חדשות לתלמידים עולים רלוונטיות לאגף חינוך מבוגרים.

אלי זרחין: אני יודע שמערכת "גילה" קיבלה אותם בחברה למתנ"סים.

אלי זרחין: אנחנו קיבלנו 300 פניות וכל פניה שטיפלנו, הבעיה נפתרה במקום.

אלי זרחין: נכון, רכזת העולים לא פתחה אינטרנט.

אלי זרחין: נכון, סגן מנהל בית ספר לא הבין נכון מה כתוב כי הוא לא שם לב שכתוב: תוספת ל-2003.

אלי זרחין: אני חושב שנכון להיום מדובר על בעיות טכניות.

אלי זרחין: יכול להיות שיש בעיה שמשרד החינוך חוסך נייר ולא שולח למנהל כפי שהיה בעבר.

אלי זרחין: מאיה, עם כל הכבוד לה, יש בחורה במשרד החינוך שקוראים לה מרים זגורי, שתפקידה לכתוב זכאות לעולה.

אלי זרחין: היא הודיעה לפני שבוע שהיא מסרבת לכתוב את זה כי היא לא קיבלה חוזר.

אלי זרחין: בשבוע הזה דיברה אתה רוזנברג והבעיה נפתרה.

זאב אלקין: אז השאלה אם בינתיים יכול להיות שלא קיבלתי תשובה ממשרד החינוך, אני יכול להפנות את כל הפניות אלי להפנות אליך כפתרון ביניים.

זאב אלקין: אני מאוד מודה לך.

זאב אלקין: כל מי שפונה אלי, אפנה אותם אליך, ויש לכם ניסיון בטיפול בזה אבל כמובן שאשמח לשמוע את התשובה.

אלי זרחין: זה אגף חינוך מבוגרים, זה אגף אחר.

זאב אלקין: עכשיו מגיעים לעיקר ענייננו, אותם סעיפים שמסכמים את הישיבות שהיו כאן: שיפור שפה לעולים ותיקים.

זאב אלקין: בחינוך היסודי מתוכננת הרחבה של 50% בהפעלת תכנית "משעולים" לתלמידים עולים ותיקים הלומדים בכיתות ה' ו' בשנת הלימודים תשס"ח.

זאב אלקין: אני חייב להגיד שזו חזרה מילולית על מה שנאמר כאן וזה לא חידש.

זאב אלקין: השאלה ששאלתי ומה שביקשתי ממשרד החינוך זה להניח על שולחננו אחד מהשניים: תכנית מדורגת שפרוסה על כמה שנים, שלוקחת אותנו למצב שכל התלמידים העולים הותיקים בחינוך היסודי, שצריכים את נושא שיפור עברית יקבלו אותו.

זאב אלקין: אם את זוכרת, הגענו לסיכום גס שצריכים בערך פי 3 ממה שיש היום בתכנית "משעולים".

זאב אלקין: לכן, כשאמרתם לי שמרחיבים ב-50% בשנה הבאה, הבנתי שזה לא מביא אותי לפי 3 לא רק בשנה הבאה אלא גם לא בעוד 3 שנים.

זאב אלקין: שאלתי, או שיש לכם תכנית אב לסגור את הפער תוך כמה שנים או שיש לכם תשובה שהפער לא כמו שהגענו כאן, במאמצים המשותפים או שיש לכם תשובה שאתם מודעים לזה שהפער כזה אבל משרד החינוך מרים ידיים ואין לו כרגע דרך לפתור את הבעיה.

זאב אלקין: אחד משלושת הדברים האלה רציתי.

מאיה שריר: ההרחבה של 50% היא הרחבת מינימום שהתחייבנו עליה במסגרת התקציב.

מאיה שריר: בימים אלה נעשית בדיקה לעומק איפה באמת להרחיב ולהיפך.

מאיה שריר: השאלה אם לחבר גם את כיתות ד' או ללכת אחורה בזמנים, לכלול יותר תלמידים.

מאיה שריר: זה תהליך שלוקח זמן ונעשית עכשיו עבודה.

מאיה שריר: כמו כן, יש לנו היום מו"מ עם הג'ויינט לגבי הרחבה.

מאיה שריר: יש תכנית גם לגבי כיתות א'-ג'.

מאיה שריר: יש בעיה של סנכרון עם פנימיות יום ועם דברים אחרים שפועלים בשטח.

מאיה שריר: לתת תכנית דוגמת "פלא" או תכנית אחרת של תגבור לילדי א'-ג' ברגע שיש להם יוח"א או פנימיית יום או דברים אחרים שקיימים בשטח, כמובן שהוא בכלל לא מעשי.

מאיה שריר: אנחנו לא יכולים להשאיר אותם מעבר לשעות עוד ועוד.

זאב אלקין: להכניס אותם פנימה.

מאיה שריר: אנחנו לא בעד לתת שיעור אחד במקום שיעור שני.

זאב אלקין: ממה שלמדנו כאן, ברוב המסגרות זה מה שקורה בשטח.

זאב אלקין: כמו כן, דווקא בנושאים של יוח"א, דווקא השעות של אחה"צ, עד כמה שאני זוכר את כל הרעיון של הרפורמה, מראש היו צריכות להיות מופנות לתוספות מהסוג הזה ולכן זה נראה לי מוזר להגיד שהתלמידים יישארו ללא תוספת עברית כי יש להם יוח"א.

מאיה שריר: בפירוש כן.

מאיה שריר: אני אומרת שנעשית עבודה בשיתוף פעולה וזה תהליך שלוקח קצת זמן.

מאיה שריר: נעשית בדיקה בכל מקום ומקום.

זאב אלקין: קצת זמן זה כמה?

זאב אלקין: מבחינתנו, השאלה נשאלה לפני חודש ומשהו ואז ביקשתי לשמוע עוד שבוע ועוד שבוע איזה שהוא כיוון, לאן זה הולך וכמה תלמידים רוצים להכליל.

זאב אלקין: אפילו כרגע אני לא שואל איך, כי זה לוקח יותר זמן.

זאב אלקין: אני מנסה להבין את המסגרת, האם משרד החינוך מתכוון תוך 3 שנים להגיע למצב שכל התלמידים העולים, שזה בסדר גודל של חצי מהקיימים, שצריכים את שיפור העברית, יהיה תקציב או לא?

זאב אלקין: איך יופעל התקציב ובאיזו סוג תכנית ואיך בדיוק זה ישולב, זה שאלות של השלב הבא.

זאב אלקין: אבל בלי השאלה הבסיסית אין לי מה לשאול את השאלות המורכבות.

זאב אלקין: אני רציתי תשובה כי אם המשרד אומר לי: לקראת זה אני פועל, אני עושה את זה בכוחותיי, בסדר.

זאב אלקין: תפקידי לעקוב ולוודא שזה מה שיקרה.

זאב אלקין: אם המשרד אומר לי שזה מה שהוא רוצה לעשות אבל חסר תקציב, זה חוזר לכאן.

זאב אלקין: התקציב מאושר בכנסת ואני לא מוריד מאתנו אחריות.

זאב אלקין: עד שלא תביאו אלינו תקציב נוסף, המשרד לא מסוגל לפתור את הבעיה.

זאב אלקין: גם זאת אמירה ואז אני יודע מה לעשות אתה.

זאב אלקין: אם אצליח או לא – זה סיפור אחר.

זאב אלקין: אני אבוא עם זה למנכ"ל ולשרה כי יש תקציבים שהמשרד יכול לגייס.

זאב אלקין: אני אשתמש בכלי של ועדת הכספים אבל אני יודע שזה מה שאתם רוצים ואלה התקציבים שהמשרד יכול לגייס מבפנים נכון לעכשיו וזה התקציבים שחסרים לו.

זאב אלקין: זה מחזיר את הכדור לשולחן הפוליטי ולכנסת.

מאיה שריר: המו"מ לגבי תקציבים כרגע הוא בינינו לבין הג'ויינט, שהם שותפים לזה.

זאב אלקין: אבל זה לא עונה על השאלה כמה ילדים יכללו בתוך המערכת.

זאב אלקין: האם המשרד הגיע להחלטה שתוך פרק זמן, שאני רוצה לשמוע מכם מה הוא, מתכוון להכליל את כל התלמידים שדורשים את העזרה הזאת, באמצעות מבחן כמו שנעשה בשאר, עושים מבחן ורואים מי צריך ומי לא, וכל ילד שצריך מקבל.

אריאלה שלו: גם ב"משעולים" נעשה אבחון.

זאב אלקין: מצוין, אבל ב"משעולים" אתם לא יכולים להגיע היום למצב שאתם לוקחים כל ילד בשכבה, מעבירים אותו את המבחן, וכתוצאה מהאבחון אומרים: צריך – אז יש לי שעות, לא צריך – אז תודה רבה.

זאב אלקין: אנחנו לא שם בגלל בעיות תקציביות, נכון?

זאב אלקין: לכן השאלות שלי במקום וכאן ההתקשרות עם הג'ויינט יכולה לפתור בעיה ויכול להיות שלא, כי אני לא יודע כמה הג'ויינט מתכוון להשקיע.

זאב אלקין: האם הג'ויינט לוקח על עצמו את האמירה הזאת, שלא משנה כמה ישקיע משרד החינוך, הוא ישקיע את הסכום שיביא את המצב לכך שבסופו של דבר כל ילד שצריך יקבל עזרה.

זאב אלקין: אני לא שמעתי אמירה כזאת מהג'ויינט.

זאב אלקין: אם אשמע אותה כאן, אשמח, אבל להערכתי, הג'ויינט יתקדם יד ביד עם משרד החינוך.

ריקי ארידן: בוודאי שזה ביחד.

ריקי ארידן: זה בשותפות מלאה שנבנית ביחד לאורך כל הדרך.

זאב אלקין: אבל לא מעבר לזה.

זאב אלקין: אז בלי להיכנס לפרטים איזו תכנית ואיך היא משתלבת, האם מבחינת מספר הילדים שהולכים לקבל את השירות הזה ואת התקציבים האלה, אתם עם תכנית מאוד ברורה איך להביא את זה לכל הילדים שצריכים או לא?

זאב אלקין: אני שאלתי את השאלה לפני כמה שבועות ואני לא דורש שתונח כרגע על שולחננו תכנית מפורטת איך בדיוק עושים את זה.

זאב אלקין: אני מנסה להבין אם יש החלטה של המשרד לעשות את זה או לא, כי אם אין החלטה של המשרד לעשות את זה, אז זה כבר בין המערכת הפוליטית ובין המשרד וגם פה יש כלים.

זאב אלקין: יש חדר שכן, וכמו שהזכרתי לפני כמה דקות את התקדים של בית החולים באשדוד, אפשר לנצל את החדר הזה במטרה להשיג דברים ממשרדי ממשלה כאלה או אחרים ואנחנו יודעים לעשות את זה כשצריך.

זאב אלקין: המקרה הזה הוא בהחלט המקרה שצריך ואני בטוח שתהיה לי אוזן קשבת אצל חבריי בוועדת הכספים, אם אני אתייאש מהמשרד ואבוא אליהם ואגיד: חברים, אני צריך קצת לחץ על משרד החינוך כי בלי זה הענין לא עובר ואני מבקש לעצור העברות תקציביות של המשרד.

זאב אלקין: אני שם דברים על השולחן, אבל לפני שאני נוקט בכלי הזה, והוא עומד לרשותי, אני מודע לו כחבר בוועדת הכספים, אין לי ספק שימצאו שם רבים שילכו אתי על המהלך הזה.

זאב אלקין: אני מנסה להבין קודם האם צריך לעשות זאת ולכן, אני צריך את התשובות של המשרד כי היעדר תשובות אומר מבחינתי שצריך.

יעל חן: אם בסך הכל יש מצב שהמדינה אומרת שכל תלמיד באחריותנו ואנחנו יודעים שיש קשר לג'ויינט כי חסרים משאבים, אז למה לא להגיד: כן, חסרים משאבים?

אלי זרחין: אדוני היושב ראש, ניסיתי להשיג את גברת רוזנברג ואת אודי והם בישיבה.

אלי זרחין: השארתי הודעה לשניהם והם יחזרו אלי בזמן הקרוב.

זאב אלקין: בסדר.

זאב אלקין: לשאלה הקודמת נוספה השאלה הזאת כי התשובה שקיבלתי כאן עכשיו, היא כבר נתנה והיא לא מספקת אותנו ושאלנו שאלה, מעבר לזה, ולכן, זה היה ברור מראש, כשהמסמך הזה הונח על שולחננו, שאני אשאל את מה ששאלתי.

זאב אלקין: כבר שאלתי זאת לפני 3 שבועות.

זאב אלקין: אנחנו נעבור על זה.

זאב אלקין: נעבור לסעיף ד2: "לצורך הפעלת תכנית לשיפור עברית לעולים נדרשות כ-61650 ש"ש".

זאב אלקין: מה זה "נדרשות"?

זאב אלקין: יש לזה תקציב, אין לזה תקציב?

זאב אלקין: אם אין לזה תקציב כמה צריך?

מאיה שריר: הכוונה שלנו בחטיבות העליונות, מתוך התקציב הקיים, לענות על הצרכים.

מאיה שריר: הכוונה כיום למצוא את הדרך להקצות.

זאב אלקין: זאת אומרת שגם בסעיף ד2, נכון לעכשיו, התשובה שלך שמשרד החינוך מודע לזה שזה מה שנדרש ומתכוון להקצות את המשאבים?

זאב אלקין: אני בכוונה מחדד את השאלות כי התשובות ירשמו ואיתן אני אבוא למשרד מאוחר יותר לגבות את התוצאה.

זאב אלקין: לכן אני רוצה שהשאלות יהיו מחודדות והתשובות יהיו מחודדות.

זאב אלקין: האם לגבי סעיף ד2 אנחנו יכולים להיות רגועים לדעת שהמשרד מתכוון?

מאיה שריר: המשרד מתכוון לתת את השעות, בכפוף לכך שתהיה דרך להקצות את השעות.

מאיה שריר: זה תהליך.

זאב אלקין: מצוין.

זאב אלקין: אם זאת התשובה שנרשמה לפרוטוקול, אין לי שאלה לגבי הסעיף הזה.

זאב אלקין: לגבי סעיף ד3 – "ב-6.6.07 תתקיים בחינה ארצית.

זאב אלקין: ..

זאב אלקין: לכלל הילדים העולים שעלו בשנת 96 בכל חטיבות הביניים שבהן יותר מ-15 תלמידים עולים.

זאב אלקין: על בסיס תוצאות המבחן תופעל התכנית בשנת הלימודים תשס"ח.

זאב אלקין: פריסה של התכנית לכלל התלמידים על פי המבחן המתוכנן יצריך על פי צפי בלבד תוספת הפעלה של 450 קבוצות בהיקף של 900 ש"ש נוספות על הקיים.

זאב אלקין: " גם כאן היו לי מספר שאלות: ראשית, אם אני מבין נכון, אני אפרש את מה שהבנתי ותעצרי אותי אם הבנתי לא נכון:

זאב אלקין: משרד החינוך מתכוון בקיץ הקרוב לערוך מבחן לכל אוכלוסיית התלמידים העולים בהתניה אחת ותכף נתמקד בהתניה, באותם מקומות שיש יותר מ-15 תלמידים עולים בחטיבות הביניים וכל ילד שכתוצאה ממבחן האבחון הזה ימצא כזקוק לעזרה, יקבל את העזרה במסגרת תכנית "שעל".

זאב אלקין: העניין הזה ידרוש כ-900 שעות שבועיות, של כל הילדים, כשיש יותר מ-15 בחטיבה ויש את התקציבים האלה, כמו במקרה הקודם, אותן 900 ש"ש ימצאו במשרד.

זאב אלקין: זה לא רצון שמישהו ישיג לנו את השעות, זה יהיה.

מאיה שריר: זה בתכנית הפעולה של המשרד.

זאב אלקין: בסדר.

זאב אלקין: אם כך, אני כמעט רגוע חוץ מפרט אחד של מה נשאר בחוץ?

זאב אלקין: מה המשמעות של ההתניה של אותם מקומות שבהם יש 15 ילדים ומעלה או במלים אחרות, איזה אחוז של ילדים מכלל הקבוצה של ילדים עולים מ-96 ומעלה, לא נכללים בקטגוריה הזאת?

זאב אלקין: הרי כשהגעתם לרף של 15 ילדים, פילחתם את האוכלוסייה במצב של היום כי ברור שמחר זה ישתנה, בשנה הבאה אולי יהיה מספר קצת אחר אבל אני לא חושב שהשינויים יהיו דרמטיים ולכן, בפילוח שיש לכם היום אתם יכולים להגיד שזה נותן מענה ל-90% או 30% בחטיבות הביניים.

מאיה שריר: זה מקיף היום כ-10,000 תלמידים, שזה מספר מאוד לא מדויק.

מאיה שריר: זאת הערכה.

מאיה שריר: אנחנו לא יודעים מה יהיה בשנה הבאה.

זאב אלקין: אבל אם מצלמים את המצב של היום, איזה אחוז של התלמידים יישאר מחוץ למערכת כי הם לומדים במסגרות שיש פחות מ-15 תלמידים.

זאב אלקין: אני לא שואל מהו המספר האבסולוטי - -

מאיה שריר: זה יהיה בערך 10,000 מתוך 12,000.

זאב אלקין: אנחנו מדברים על מצב שרק 2000 תלמידים מתוך 12,000 לא יכללו בתכנית "שעל".

זאב אלקין: הרף ששמתם הוא גבוה.

מאיה שריר: אם יש בקשות אישיות, אנחנו נענים גם לבקשות אלה.

זאב אלקין: מה ההסבר להתניה הזאת?

מאיה שריר: קבוצה היא 8 ילדים ובדרך כלל 50% מהילדים שזקוקים לכך ו-50% שלא, אז 8 זה מינימום קבוצה אחת.

זאב אלקין: ואין לכם פתרון בתכנון לתלמידים האלה?

זאב אלקין: אסביר למה אני מתכוון: כשדיברנו על האולפנים, באופן טבעי אמרתם שיש התניה.

זאב אלקין: זאת אומרת, שהאולפנים יפתחו באותם מקומות שיש מ-15 ומעלה.

זאב אלקין: באותם מקומות שיש פחות, תהיה תוספת שעות.

זאב אלקין: באותם מקומות שיש 1 או 2 יהיה מינימום, שזה לא מספיק, אבל זה יותר ממה שהיה.

זאב אלקין: האם לגבי אותם 2000 תלמידים מחוץ למערכת אתם גם מתכוונים להפעיל רבע "שעל" או מעטפת תמיכה פחות יעילה ופחות רצינית ממה שיש לתלמידים עם ריכוז מספיק או שעדין מבחינתכם, בתכנון הארוך, אותם 2000 תלמידים יישארו מחוץ למערכת?

מאיה שריר: אם יש בקשה במקום מסוים שיש בו 10 תלמידים - -

זאב אלקין: אני לא שואל על חריג אלא אני שואל על תפיסה.

מאיה שריר: לא ידוע לי על זה.

זאב אלקין: מבחינת התפיסה, ה-2000 האלה "אכלו" אותה.

מאיה שריר: אני לא חושבת כך.

צביקה לוטן: אבל יש כוונה - -

מאיה שריר: "שעל" לא היה וזה מסובך.

מאיה שריר: מדובר בתלמידים ותיקים ומשולבים בבתי הספר.

מאיה שריר: יש לפעמים התנגדות של התלמידים להוציא אותם, לגבי ותיקים בארץ, והם בעצמם לא רואים את עצמם כעולים ואומרים: מה פתאום אתם לוקחים אותנו?

מאיה שריר: לא חשבנו על "שעל" בשביל זה.

זאב אלקין: מבחינת

זאב אלקין: כם, הילדים האלה, לא התמזל מזלם.

צביקה לוטן: שם זה בתוך המערכת הלימודית, זה לא אקסטרה וזה יותר קשה.

זאב אלקין: את הקשיים אני מבין אבל אני שואל את עצמי לו אני מדינת ישראל ויש לי ילד עולה, שזקוק לשירות הזה והוא לא אשם שההורים שלו החליטו בעידוד המדינה להגיע לכל מיני מקומות מרוחקים.

זאב אלקין: הרי מן הסתם, אם הם יגיעו לתל אביב, הם ימצאו שם 15 - -

מאיה שריר: הפוך.

מאיה שריר: דווקא בפריפריה ימצאו 15 ובתל אביב לא.

מאיה שריר: באזורי מצוקה יש הרבה מאוד עולים ושם יש את מרב השעות ואין בעיה.

מאיה שריר: דווקא באזורים החזקים יש מעט.

מאיה שריר: אני מעלה את זה כשאלה, זה רעיון.

זאב אלקין: אנחנו מעמידים אתגר בפני משרד החינוך, כמו שהמשרד ידע להתמודד עם הבעיה ברמה האולפנית, לחשוב על הפתרונות השונים לבעיה הזאת של מיעוט תלמידים והיעדר מסה קריטית, והאתגר הוא בנושא הזה.

זאב אלקין: אגב, מן הסתם, בדיוק אותה שאלה תהיה נכונה גם לגבי החטיבות העליונות וגם לגבי בתי הספר היסודיים.

זאב אלקין: זה אותו סוג התלבטות, פשוט "שעל" זו מסגרת הכי קרובה לנקודה שאנחנו רוצים להגיע, שכל ילד שצריך מקבל את השירות.

זאב אלקין: בתכניות האחרות, היות ואנחנו לפני הפריסה הארצית המלאה, מראש נכנסים למקומות שיש - -

מאיה שריר: אני מאמינה שיהיה שינוי רציני בשנתיים הקרובות, שבא בעקבות הטמעת תכנית הלימודים החדשה.

מאיה שריר: התכנית החדשה מתייחסת לחלק של העולים החדשים, העולים באולפן אבל היא מאוד מתייחסת לתלמידים שמשולבים בכיתות, ולא משנה מתי הם הגיעו לארץ.

מאיה שריר: התכנית הזאת תוטמע במערכת החינוך לכלל המורים במערכת, ואז יש שם התייחסות רבה מאוד לעניין של הוראת עברית כשפה שניה, מה עושים עם תלמידים ותיקים שנמצאים הרבה מאוד שנים בארץ.

מאיה שריר: אני מאמינה שברגע שהתכנית תוטמע ומורים ילמדו איך לעבוד אתה בכל הכיתות ובכל שכבות הגיל, יהיה מענה בכל כיתה וכיתה, וזה המצב שצריך להגיע אליו.

זאב אלקין: כשדיברנו על תכנית לימודים חדשה, דיברנו על כך שלכאורה היא מאפשרת, לפי מה שהצגתם כאן, לעשות מבחני רמה או מבחני ידע לתלמידים.

זאב אלקין: אחת ממטרות התכנית זה לעשות קריטריונים מאוד ברורים כדי לדעת אם הילד יודע או לא ובאיזו רמה.

זאב אלקין: האם באופן עקרוני ,כקו מדיניות וברור לי שזה לא לביצוע בשנה הקרובה, האם ברמה העקרונית המשרד מתכוון לנסות להגיע למצב, וזה מחזיר לשיחה שהיתה לי עם המנכ"ל לפני חודש וחצי חודשיים, שדיווחתי לכם עליה, להגיע למצב שכל תלמיד עולה עובר את המבחנים האלה ועד שהוא לא מגיע לרמת פטור, המערכת מחויבת לתת לו את העזרה בהוראת עברית.

זאב אלקין: שהפרמטר לא יהיה גיל ולא יהיה זמן שהות בארץ אלא האם המדינה נתנה לו את הכלי המינימאלי הזה – כן או לא.

זאב אלקין: ואז אולי תיפתר גם הבעיה של העניין הרצוני, כי אם זה מבחן שמגובה בתקציבים של המדינה לתת מענה, המדינה יכולה לדרוש מתלמיד להגיע לרמה מסוימת של שליטה.

זאב אלקין: כמו שלמדינה יש דרישות מכל תלמיד, המדינה יכולה לדרוש מתלמיד עולה להגיע לרמה מסוימת של שליטה בעברית.

זאב אלקין: היא לא תהיה ברמה של "צבר", אבל איזה שהוא מינימום מבחינת המדינה, בלי המינימום הזה, היא לא יכולה להרפות ולהגיד: מעכשיו והלאה אתה יכול לשחות לבד בים הזה של בית ספר וכל עוד לא הגעת לשם, אני, כמדינה, מעניקה לך אפשרות וגם לוחצת עליך להשתמש באפשרות ללמוד ולהשלים.

זאב אלקין: האם מבחינת הקו המשרד הולך לכיוון הזה?

מאיה שריר: כן.

מאיה שריר: היתה לנו ישיבה השבוע, ביום ראשון, וסוכם על דעת כולם שיהיה מבחן.

מאיה שריר: זה היה קטע שסוכם על ידי כולם פה אחד ולא היתה בעיה.

מאיה שריר: מדובר במבחן שיהווה קריטריון מעבר מרמת אולפן להשתלבות בכיתות עם סיוע, שיעורי עזר ותכניות שיסייעו לתלמידים.

מאיה שריר: הכוונה היא שזה יתקיים - -

זאב אלקין: לא שאלתי על זה.

זאב אלקין: את עונה על חלק קטן מהשאלה שלי.

זאב אלקין: את אומרת לי שאת השיטה שאני מציע אתם מתכוונים להפעיל במעבר מאולפן להשתלבות בבית ספר, שזה נכון אבל השאלה שלי יותר מרחיקת לכת יותר...

מאיה שריר: זה רמת אולפן, שלב א' של תכנית הלימודים.

מאיה שריר: יש עוד שני שלבים שנקראים "רמת ביניים" ו"רמת מתקדמים" וגם בהם יהיה מבחן שיותאם לתלמידים עולים כדי לראות איך עוזרים לתלמידים בודדים בכיתות ובבתי ספר.

מאיה שריר: המורים ידעו מה לעשות אתם, מבחן ולאחר מכן תכנית עבודה שתופעל לטובת הילדים.

זאב אלקין: האם בכוונת המשרד להגיע למצב שעד שהתלמידים לא עוברים ברף מסוים את המבחנים האלה, המערכת רואה את עצמה מחויבת להעניק להם את השירות הזה של העזרה בעברית.

מאיה שריר: תלוי איך.

מאיה שריר: זו יכולה להיות גם עזרה בכיתה והמורה יודעת איך לעזור לו.

זאב אלקין: לא, זה לא משאבים.

זאב אלקין: זאת עזרה אם שנה אחרי זה הוא עובר את המבחן.

זאב אלקין: אבל אם התוצאה היא אותו דבר או הוא לא הגיע לרף, זאת לא עזרה.

זאב אלקין: אנחנו לא מחפשים מלים אלא מצב שהתלמידים ידעו עברית ברמה מספקת כדי להשתלב בבית ספר ישראלי.

זאב אלקין: זה ענין מדיד.

זאב אלקין: אני ידעתי שלימודי עברית זה מאוד מדאיג, בשונה מהרבה דברים אחרים וראיתי הרבה מערכות בחיי, כשהייתי מורה לעברית, איך מדדו את זה.

זאב אלקין: זה לא תורה מסיני ולא כל כך קשה לקבוע רף ולמדוד.

זאב אלקין: השאלה יותר מורכבת, ואפשר למדוד ולהגיד: זה מה שיש ולהמשיך אלה ואפשר למדוד ולהשליך על השלכות תקציביות.

זאב אלקין: האם הילד צריך את העזרה או לא, האם מגיע לו או לא ואביא לך דוגמה מעולם אחר:

זאב אלקין: אם תקחי את האוניברסיטאות שנוקטות באותה שיטה, שם תלמיד שלא הגיע לרמת פטור הוא מקבל את השירותים האלה, שהאוניברסיטה מעניקה לו ומצד שני, הוא יודע שהוא לא יכול להתקדם עד שלא יגיע לשם.

זאב אלקין: יש רמות שונות, מרמה מסוימת מכניסים אותו פנימה ומרמה אחרת פוטרים אותו לגמרי אבל האוניברסיטה מחויבת על חשבונה לתת לו את השירות, כל עוד הוא לא עבר את המבחן וצורך את השירות הזה ומצד שני, הוא מחויב למערכת לעבור, אחרת הוא נכשל.

זאב אלקין: זה לא אומר שלא יכולים להיות תלמידים שנכשלים אבל זה עדין מצב שונה ממה שהוא היום.

מאיה שריר: השלב הראשון מאוד קל למדידה ומאוד קל לקבוע שמי שלא עבר בהצלחה את השלב האולפני, יהיה לו קשה להשתלב בכיתות האם.

מאיה שריר: מעבר לכך, ילדים שמשולבים הרבה מאוד בכיתות, מאוד קשה להפריד גם מבחינה פדגוגית, אם הוא קיבל 76, עד כמה זה נובע מבעיות של הגירה ומעבר בין תרבותי או מבחינת היכולת.

זאב אלקין: זה נכון בכל המקצועות אבל עדין הרף מאוד ברור.

זאב אלקין: מורה למתמטיקה שהתלמידים שלו נכשלים, הוא יודע איפה הוא חי וגם המנהל יודע.

זאב אלקין: אם הוא נכשל בצורה דרמטית, ישאירו אותו שנה.

זאב אלקין: זה לא קורה הרבה במחוזותינו...

מאיה שריר: כל התהליך הזה חדש ואני חושבת שהשגנו פה דברים שלא היו בעבר, בטח בחלק האולפני.

מאיה שריר: זו פריצת דרך.

מאיה שריר: אני לא יודעת להגיד עד כמה בהמשך.

זאב אלקין: אני שואל על מדיניות, אני לא שואל על יישום.

מאיה שריר: ביום ראשון היתה ישיבה וזה דבר כל כך חדש שלא היה אף פעם בעבר ואנחנו בהחלט מנסים לשפר את התהליכים.

מאיה שריר: אני לא יכולה להתחייב לגבי תלמידים ותיקים ועד כמה הם ותיקים ומה ינתן.

זאב אלקין: אבל את מבינה שאם אין כיוון כזה מבחינת מדיניות - -

מאיה שריר: יש כיוון.

זאב אלקין: את אומרת שלגבי התלמידים בוגרי האולפנים, יש פתרון ואולי אפילו משנה הבאה וזה בסדר.

זאב אלקין: על הדברים האחרים את אומרת "אולי".

זאב אלקין: את לא אומרת שאנחנו הולכים לכיוון הזה, אנחנו לא יודעים אם זה ייקח לנו שנתיים או שלוש.

זאב אלקין: אנחנו לא יודעים איזו עזרה יקבל התלמיד הזה, איזה היקף תקציבי נוכל לתת.

זאב אלקין: את אומרת לי שאת לא יודעת אם אתם הולכים לכיוון הזה.

מאיה שריר: אנחנו הולכים לכיוון של מבחנים וברור שיהיה סיוע אבל אני לא יודעת איזה ובאיזה היקף.

זאב אלקין: אני מדבר על דבר מאוד פשוט: האם הסיוע והתקציבים מותנים בהצלחה במבחן?

זאב אלקין: כל עוד שהסיוע לא הביא לתוצאה, המדינה מחויבת להמשיך לתת סיוע.

זאב אלקין: אם תרצי, זה כמו הבטחת הכנסה.

זאב אלקין: ברגע שהמדינה מצליחה לדחוף אדם למעגל העבודה, היא מפסיקה לשלם לו הבטחת הכנסה.

זאב אלקין: היא מרגישה את עצמה מחויבת.

זאב אלקין: זה בדיוק סוג השאלה.

זאב אלקין: אני לא שואל אם יהיו מבחנים, אני לא שואל האם יעבדו את הנתונים של המבחנים האלה.

זאב אלקין: אני שואל האם ישנה כוונה עקרונית של המשרד להתנות את ההחלטה אם הילד זכאי לסיוע או לא, בהתאם להצלחה שלו במבחן והשליטה בעברית.

מאיה שריר: אנחנו עושים את זה גם כיום.

מאיה שריר: גם ב"שעל" עושים את זה.

זאב אלקין: לא נכון.

זאב אלקין: ב"שעל" את עושה את זה לקבוצה מסוימת של ילדים בתוך חטיבה מסוימת של גילאים.

זאב אלקין: לא כל ילד היום, שהוא בחטיבת הגיל של "שעל", עושים לו את זה.

זאב אלקין: עושים את זה רק במקום ש"שעל" פועל.

מאיה שריר: לגבי ההחלטה לסיוע – עקרונית כן אבל אני לא יודעת באיזה היקף ואיזו דרך.

מאיה שריר: התוצאות יועברו לידי המורים ויינתן סיוע, אני לא יודעת באיזה הקף ובאיזו דרך ובאיזה משאבים.

מאיה שריר: זה דבר מאוד ראשוני.

זאב אלקין: כמה זמן ייקח לכם לפתח את התפיסה בענין הזה?

מאיה שריר: זה בתיאום יחוד עם זה אנשים שעוסקים בטקסטולוגיות שונות.

זאב אלקין: כמה?

זאב אלקין: מדובר בחודשים, בשנים, בעשרות שנים?

זאב אלקין: מדינת ישראל נמצאת בתהליך של קליטת גל המוני של עליה משנת 89-90.

זאב אלקין: עברו מאז 17,18 שנה ולכן, אני לא מתלוצץ כשאני שואל על עשרות שנים.

זאב אלקין: אני שואל על סמך ניסיון העבר.

מאיה שריר: אנחנו נגבש את זה במהלך התקופה הקרובה.

מאיה שריר: אני מניחה שעד הקיץ יהיו תשובות ברורות.

זאב אלקין: האם אנחנו יכולים לרשום בפרוטוקול שבמהלך המושב הבא של הכנסת, אתם תציגו את התפיסה העקרונית שלכם בעניין הזה ואיך אתם מתכוונים להתקדם ביישומה?

דנה גורדון: עד סוף יולי.

מאיה שריר: לגבי תגבור עולים?

זאב אלקין: לגבי הסוגיה הכללית, להפנות את התמיכה ואת תכנית הסיוע בתוצאות של מבחן ידע של התלמידים ולא להרפות מהתלמיד, כמשרד, עד שאין תוצאה.

מאיה שריר: כן.

מאיה שריר: נשמח מאוד לקבל את זה מודפס, אני לא כתבתי.

זאב אלקין: יש לנו פרוטוקול וזה נמצא באתר הכנסת.

אלי זרחי: אדוני היושב ראש, אודי התקשר ומסר תשובה.

זאב אלקין: ביקשתי תשובה על סעיף ג' וכן, תשובה על סעיף ד1.

מאיה שריר: הדרישות התקציביות מהמסך הזה אושרו עקרונית על ידי אודי ולאה רוזנברג.

מאיה שריר: בשבוע הבא תתקיים ישיבה עם חשב המשרד, עדי הרשקוביץ, על מנת לבדוק האם אפשר להוציא תקציבים אלה מתקציב פנימי של המשרד ללא דרישות נוספות.

מאיה שריר: תוך שבועיים תהיה תשובה סופית.

זאב אלקין: זו בהחלט תשובה מקובלת והיא נרשמה בפרוטוקול.

זאב אלקין: אנחנו מצפים לקבל תשובה סופית בעוד שבועיים, מה התמונה התקציבית.

זאב אלקין: שבוע לפני ערב פסח אנחנו נדע האם יצאנו מעבדות או לא, לקראת פסח.

זאב אלקין: אני שמח שהדרישות התקציביות אושרו עקרונית ואני מקווה שבשבוע הראשון של הפגרה נקבל מכתב עם בשורות טובות.

זאב אלקין: אנחנו מקבלים מכם מכתב בשבוע הראשון של הפגרה.

זאב אלקין: עדין זה לא נותן מענה לסעיף ד1, כי על הדברים האחרים כתוב שיש כוונה ואלה המשאבים שצריכים ועכשיו שמענו מה רמת הוודאות של השגת המשאבים.

זאב אלקין: על סעיף ד1 לא רשום כי אין כוונה.

זאב אלקין: לכן, השאלה שלי בעינה עומדת כמו לפני חודש, חודש וחצי.

זאב אלקין: זו אחת שהאלות הראשונות שנשאלו כאן, ברגע שנגענו ביסודי, מיד שאלנו האם יש כוונה להגיע לפרישה רוחבית גורפת בכל קבוצות הגיל, לא רק בכיתות ה',ו' אלא גם מ-א'-ו' לגבי כל אוכלוסיית התלמידים שנדרשת, שזה בערך שליש ממה שצריך.

זאב אלקין: שליש ועוד 50% - נגיע לחצי.

זאב אלקין: זה אומר שבשנה הבאה יהיה חצי ממה שצריך.

מאיה שריר: וודאי שיש כוונה.

מאיה שריר: לא היינו עושים את כל הפעולות סתם.

זאב אלקין: אני רוצה תשובה בדיוק באותה רמה, כמו שקיבלתי על הסוגיות האחרות.

זאב אלקין: יש לנו כוונה ואולי לא.

זאב אלקין: אני רוצה תשובה מאוד ברורה שאומרת שיש או אין כוונה.

זאב אלקין: המשרד יכול להגיד שמסיבות חינוכיות או תקציביות הוא מחליט שילדי א'-ג' אינם חלק מהענין.

זאב אלקין: זאת אמירה, ויכול להיות שלא נסכים.

זאב אלקין: נלחץ על המשרד ונתווכח או שהמשרד יגיד שכולם בעניין ואנחנו נעשה את זה תוך X שנים ואלה הדרישות התקציביות ואנחנו בתהליך שייקח זמן נבין האם יספיקו לנו המשאבים הפנימיים או שאנחנו צריכים משאבים חיצוניים.

זאב אלקין: זה לגבי סעיף ד1.

זאב אלקין: אני רוצה תשובה בדיוק באותה רמת פירוט, אבל אני מציע שנסיים עם המסמך ולא שאלה שאלה.

זאב אלקין: תשובה על "פאקט פלוס" – זה פועל על כ-10,000 ילדים בגיל הרך ועוד 4100 תלמידים בחינוך היסודי מתוך 15,000.

זאב אלקין: זאת אומרת שגם זה נותן מענה לקצת פחות משליש מאוכלוסיית היעד כשאנחנו מדברים על יסודי.

זאב אלקין: זו המשמעות של התשובה.

זאב אלקין: יש תחליפים לאותם 11,000 אלף שהם מחוץ למסגרת הזאת?

מאיה שריר: שאר התכניות שיש כמו "משעולים" או "עברית ידידותית".

זאב אלקין: זה בסדרי גודל אחרים לגמרי.

זאב אלקין: אז גם לגבי האוכלוסייה הזאת אנחנו מאוד רחוקים מאפשרות לטעון שהמספרים הראויים מגיעים לתכנית כזאת או אחרת.

מאיה שריר: נכון.

מסרט וורקו: ב-4100 צריך לבדוק אם כל כולם הם...

מסרט וורקו: כי התכנית הזאת לא עושה הפרדה.

מסרט וורקו: בתכנית יכולים להיות משולבים גם ילדים אחרים.

ריקי ארידן: זוהי תכנית אינטגרטיבית, כש-70% יוצאי אתיופיה ו-30% אחרים, והמספרים שמופיעים כאן זה יוצאי אתיופיה בלבד.

זאב אלקין: בסדר גמור.

זאב אלקין: אנחנו עוברים לסעיף ו' – "הרחבת התכנית לשיפור העברית לתלמידים עולים ותיקים.

זאב אלקין: בכל חטיבות הגיל מוסיפה תוספת של כ-30 ימי הכשרה.

זאב אלקין: .." שוב, על הסעיף הזה שאלה כמו על הסעיף הקודם: איפה זה נמצא?

זאב אלקין: זה ברמה שיש סיכום עקרוני שזה דרוש והמשרד מחפש משאבים או שאין משאבים ולכן, כמו שהודעתם לנו לפני שבועיים, כל עוד סעיף ו' לא יבוא על פתרונו, כל תוספות התקציב ששמענו עליהן כאן בכלל לא רלוונטיות כי לא תהיה דרך להפעיל אותם.

מאיה שריר: בדרך כלל, עבור ימי הדרכה יש בעיה נוספת והיא לא רק תקציבית.

מאיה שריר: צריך לקבל אישור, אפילו אם יש את הכסף, לרכוש ימים נוספים.

מאיה שריר: הסעיף הזה פתוח.

זאב אלקין: את חוזרת ואומרת על מה שהודעת כאן לפרוטוקול בישיבות הקודמות, שעד שהוא לא ייפתר, שום תוספת תקציב לא תהיה דרך להרחיב אותם.

מאיה שריר: להרחיב את כל התכניות בצורה שאנחנו רוצים בכל חטיבות הביניים, ביסודי ובגיל הרך שעוד לא הגענו אליו ויש שם הרחבות חדשות, ברור שצריך מישהו שידריך, שינחה את הדברים.

מאיה שריר: דרושים לכך אנשים אחרת הדברים יינתנו ותהיה בעיה בהפעלה, באיכות, בליווי.

זאב אלקין: אז נכון לעכשיו, בסעיף הזה אנחנו תקועים מבחינתכם.

מאיה שריר: זה לא רק בעיה של כסף אלא גם של אישור להשתמש בכסף.

זאב אלקין: אין כרגע אור בקצה המנהרה.

זאב אלקין: זה שונה מההודעה הקודמת על כך שיש הסכמה עקרונית שאלה הן הדרישות וכולי.

מאיה שריר: כרגע אין פתרון.

זאב אלקין: בלי הפתרון הזה כל השאר לא עובד.

מאיה שריר: הוא יכול לעבוד אבל עלולות להיווצר בעיות.

מאיה שריר: הוא יכול לעבור בצורה לא מיטבית.

מאיה שריר: ..

זאב אלקין: אתם הודעתם כאן לפני שבועיים, אני זוכר את זה ממש...

מאיה שריר: אני זוכרת שאתה התעקשת על ניסוח מסוים ואני ניסחתי את זה קצת אחרת מפני שזה לא שאי אפשר לתת תכניות אבל ברור שכדי שזה יפעל בצורה טובה ונכונה, צריך כוח אדם שילווה את התכניות.

זאב אלקין: בסדר גמור.

זאב אלקין: סעיף ז' – על הבחינות.

זאב אלקין: התניה לפי תוצאות הבחינות לעולים.

זאב אלקין: סעיף ח' – אומר מה שידענו, בדיוק דיברנו על הסוגיה של הבחינות והתאמה של הסיוע.

זאב אלקין: למעשה, הסוגיה היחידה שלא פתורה נכון לעכשיו, זו הסוגיה של החינוך היסודי.

זאב אלקין: האם יש כוונות להחיל ולהגיע למיצוי מלא של אוכלוסיית היעד?

מאיה שריר: אמרתי בתחילת הישיבה שבהחלט יש כוונה להיכנס למו"מ עם הג'ויינט ונעשה מיפוי ובדיקה לעומק.

זאב אלקין: זאת לא תשובה.

זאב אלקין: בחטיבה העליונה נתתם תשובה, להכליל את כל הילדים במסגרת התמיכה שזה כך וכך שעות.

זאב אלקין: אנחנו עכשיו בתהליך של השגת תקציב וכולי.

זאב אלקין: כאן את אומרת משהו אחר, שאת במו"מ עם הג'ויינט, משרד החינוך לא יודע כמה הוא ישקיע ובכלל, מדובר על כיתות ה'-ו', כל האחרים בחוץ - -

מאיה שריר: הכוונה היא להרחיב ל-ד', אמרתי שזו אחת האופציות.

זאב אלקין: כל עוד זה ברמת האופציות במו"מ מול הג'ויינט, זה אומר שמדברים על נקודה אחרת ולא מתחילים בשאלה: אני חייב להיות כאן ועכשיו אני מתחיל לשאול את עצמי מאיפה יבואו המשאבים, משיתוף פעולה עם הג'ויינט, מר-ארגון תקציב בתוך משרד החינוך וכולי.

זאב אלקין: כל המעגלים הרגילים וזאת דרך התנהלות אחת שאני קובע מה צריך לעשות.

זאב אלקין: אני, כמדינאי, הגעתי למסקנה עם משרד החינוך שזה מה שצריך לעשות ובלי זה זה לא עובד ועכשיו אני מתחיל לשאול את עצמי מאיפה אני משיג משאבים, כמו שעושה כל משרד.

זאב אלקין: משרדים עושים את זה כשמגיעים להחלטה שזה מה שצריך ויש לזה סדר עדיפויות עליון.

זאב אלקין: הדרך השנייה היא להגיד שיש X כסף ואני אלך לג'ויינט ואשאל אולי גם הם יוסיפו סכום מסוים, לא ידוע כמה, וכתוצאה מזה יכנסו לזה יותר ילדים ממה שנכנסים היום.

זאב אלקין: אבל זה תהליך שרק במקרה ובמזל יוביל לכך שכל הילדים שצריכים יכנסו פנימה.

זאב אלקין: רוב הסיכויים, כמו שאני מכיר את התהליכים מהסוג הזה, לא מביאים למצב כזה.

זאב אלקין: הם משחקים בהתאם לתקציב שיש כרגע.

זאב אלקין: השאלה שלי באיזו משתי הדרכים המשרד מתכוון ללכת?

זאב אלקין: מצדי אפשר לעשות הפסקה - -

מאיה שריר: נעשית שם בדיקה לעומק ואני לא רואה איך הפסקה של 5 דקות תעזור לי להביא את התשובה.

זאב אלקין: בדיקה לעומק של מה?

מאיה שריר: של היקפים, של מי הילדים הזקוקים, מה קיים באותו ישוב, באותו בית ספר - -

זאב אלקין: לא, את מחזירה אותי לרמה הפרטנית.

זאב אלקין: אני שואל ברמת המדיניות.

זאב אלקין: בחטיבות עליונות לא צריך לעומק?

זאב אלקין: "שעל" לא היו צריכים בדיקות לעומק לדעת מה המשמעות להרחיב את זה מעבר ל-15 תלמידים?

זאב אלקין: ברור שכל מה שכתוב כאן ידרוש בדיקה לעומק.

זאב אלקין: אני זוכר את ההחלטה העקרונית שהתקבלה בקיץ לעשות אולפנים ביסודי.

זאב אלקין: הרי בסופו של דבר הוקמו השנה 4 אולפנים.

זאב אלקין: אני מודע למרחק שיש בין החלטה עקרונית ללכת על מודל לבין בדיקות שעושים בשטח ואחר כך, הסנוניות הראשונות של ההפעלה הניסיונית עד שלאט לאט זה מתרחב.

זאב אלקין: זה תהליך של שנים, זה ברור לי.

זאב אלקין: אני לא בטוח שזה יעזור לילדים שלהיום אלא לילדים של מחר או מחרתיים.

זאב אלקין: אם לא נתחיל את זה עכשיו, זה לא יקרה ולכן זה חשוב.

זאב אלקין: זה בא כשיש החלטה וזה מה שצריך לעשות.

זאב אלקין: השאלה אם גם לגבי החטיבה היסודית יש החלטה.

זאב אלקין: אם אין החלטה, זאת גם אמירה.

זאב אלקין: מותר להגיד אותה.

זאב אלקין: אתם, כמשרד החינוך, יכולים להגיד שאתם לא רוצים לעשות את זה.

זאב אלקין: אין לי מה לעשות עם אמירה של "אולי כן, אולי לא".

זאב אלקין: אלה סוגיות מדיניות ולא סוגיות של בדיקה פרטנית של תקציב.

מאיה שריר: זה רק עם יש החלטה לבצע את הדברים.

מאיה שריר: החלטה קודמת לזה.

זאב אלקין: אז יש החלטה, שכל תלמיד בחינוך היסודי צריך להגיע תוך שנתיים-שלוש למצב שהוא עובר את המבחן, ואם כתוצאה - -

מאיה שריר: מבחן של תכנית הלימודים החדשה.

זאב אלקין: נניח.

זאב אלקין: ואם כתוצאה מזה מתברר שהוא צריך עזרה של שעות נוספות, הוא מקבל את השעות האלה לפחות באותם היקפים שמעניקה היום תכנית "משעולים", זה לא הרבה, ולזה המערכת נערכת.

זאב אלקין: המשמעות של זה, בחישוב גס, זה להגיע תוך שנתיים שלוש למספר של פי 3 ילדים שמשתתפים בסיפור הזה רק בכיתות ה',ו'.

זאב אלקין: בכל הכיתות האחרות זה מ-0 עד ל-100% תפיסה .

זאב אלקין: זו הרחבה ניכרת מאוד, זה לא צחוק.

זאב אלקין: מספיק להתבונן בנתונים של העדה האתיופית כדי להבין על מה אנחנו מדברים.

זאב אלקין: התכנית הקיימת של "פאקט" נותנת מענה ל-4000 ויש 15,000.

זאב אלקין: זו עדה שהיא יחסית במצב יותר טוב, כי יש תכניות ייחודיות.

זאב אלקין: אני מודע היטב למשמעות של השינוי ולכן, אני שואל אם יש החלטה כזאת או לא.

זאב אלקין: בחטיבה העליונה ידעתם להגיד לי שיש החלטה ואיך נעשה את זה, אנחנו עוד לא יודעים אבל ידעתם להגיד לי שיש החלטה.

זאב אלקין: אני שואל על זה, מה התשובה שלכם?

מאיה שריר: אני מאמינה שיש החלטה.

זאב אלקין: מה זה "אני מאמינה"?

זאב אלקין: את כרגע שרת החינוך, הנציגה הבכירה של המשרד - -

מאיה שריר: ברור שזה יבוא לידי ביטוי.

זאב אלקין: אני רוצה שהמשרד יקבע מי מייצג אותו כאן כרשות עליונה.

זאב אלקין: המשרד מחויב לנו בתשובה הזאת וברגע שהוא נותן אותה, לא משנה לי מי נותן אותה פיסית.

זאב אלקין: זה מחייב את המשרד.

זאב אלקין: אם המשרד לא סומך על התשובה שנותנים אנשיו, אז השרה תבוא לדיון ותיתן תשובה בעצמה.

זאב אלקין: אבל ברגע שהשרה או המנכ"ל החליטו שאלי ומאיה מייצגים אותם בדיון הזה, אז כל מה שאלי ומאיה אומרים זה מפי הגבורה, ככנסת ישראל מול משרד החינוך.

אלי זרחין: לצורך הבהרה, אני לא עובד משרד.

אלי זרחין: אני נמצא כאן כמנכ"ל האגודה הישראלית למען ילדים עולים.

אלי זרחין: כשהשרה מבקשת ממני לפעמים להעביר מסר, אני מעביר .

אלי זרחין: אני נציג של גוף ציבורי ואני לא מייצג את המשרד.

זאב אלקין: אז זאת רק מאיה.

מאיה שריר: אני מרגישה שאני מתקשה להבין את הבעייתיות שאתה רואה בעניין כי אני חושבת שמדובר על נתונים שנבדקים וזה בהחלט אחרי החלטה.

מאיה שריר: אם מדובר על תגבור אחרי מבחנים של תכנית הלימודים החדשה, ברור שדיברנו על היקפים של כל הילדים.

מאיה שריר: הכוונה היא לתת מענה לכל הילדים בכל שכבות הגיל ובכל ההיקפים ואלה דברים שלא היו בכלל בעבר כמו גני ילדים - -

זאב אלקין: תוך כמה שנים?

מאיה שריר: רוב העבודה נעשית השנה.

זאב אלקין: האם אני יכול לצפות שבשנת הלימודים הקרובה כל ילד שלומד בחינוך היסודי יעבור מבחן ואם כתוצאה מהמבחן יתברר שהוא זקוק לעזרה בלימודי עברית, הוא יקבל את זה?

מאיה שריר: לגבי תשס"ח, כל ילד שלא יעבור להשתלבות רגילה בכיתות האם ללא מבחן מעבר מרמת אולפן - -

זאב אלקין: אל תחזירי אותי לאולפן.

מאיה שריר: המבחנים האחרים של רמת ביניים ומתקדמים, אנחנו מנסים ללחוץ שהם יהיו קיימים ואני לא בטוחה שהם יהיו מוכנים השנה.

זאב אלקין: האם אפשר לכתוב בפרוטוקול שעוד שנה נוספת תספיק כדי להכין את המבחנים, ללא כל ספק.

מאיה שריר: ודאי.

זאב אלקין: האם אני יכול לרשום בפרוטוקול שמשרד החינוך נערך לכך שמשנת תשס"ט כל ילד עולה בחינוך היסודי, שיעבור מבחן וכתוצאה מהמבחן יתברר שהוא זקוק לעזרה הנוספת בלימודי עברית, הוא יקבל את השעות האלה באותם היקפים לפחות ממשרד החינוך?

מאיה שריר: הוא יעבור מבחן וכל ילד שיהיה זקוק לתגבור יקבל משאב, אני לא יכולה להתחייב על היקפים של "שעל" ו"משעולים".

מאיה שריר: זה יכול להיות ילד שנמצא 10 שנים בארץ וזקוק לתגבור וגם המחנכת שלו תדע איך לתגבר אותו.

מאיה שריר: אני לא יודעת באילו היקפים ובאיזה משאבים מדובר.

מאיה שריר: הכוונה להעביר את כולם מבחנים ולתת מענה בהתאם.

מאיה שריר: תכנית פעולה אישית עבור ילד, בהתאם למבחנים.

זאב אלקין: היא מגובה תקציבית?

זאב אלקין: המחנכת שלו יודעת איך להתמודד עם זה גם היום אלא שהתוצאה הסופית מאוד בעייתית.

מאיה שריר: אני לא בטוחה כי היום אין תכנית לימודים שמתייחסת להוראת עברית לעולים.

מאיה שריר: אני מאמינה שאחרי שמורים יתמקצעו בתחום - -

זאב אלקין: אני אשאל אחרת:

זאב אלקין: אני מאוד מסופק אם זאת תרופת פלא אבל האם זה אומר שאתם מתכוונים לקחת את כל המורים שעובדים בחינוך היסודי עם תלמידי עולים שזה כמעט כל המגזר היהודי, ולהעביר אותם השתלמויות על תכנית הלימודים החדשה לקראת שנת תשס"ט לפחות?

מאיה שריר: הכוונה היא להעביר השתלמויות את המורים שמלמדים בבתי הספר ואצלם לומדים תלמידים עולים.

מאיה שריר: להגיד לך שבשנה אחת את כולם נעביר?

מאיה שריר: ודאי שלא.

זאב אלקין: אז כמה שנים ייקח להעביר את כולם?

זאב אלקין: אם היית אומרת לי שהמשאב שלי זה שעות וההשתלמויות זה רק תוספת, לא הייתי שואל את השאלה הזאת.

זאב אלקין: ברגע שאת אומרת שהמשאב שלי זה הידע המקצועי של המחנך בחינוך היסודי, שאין לו היום, אני מתרגם את זה מיד למשאב שבסופו של דבר הוא גם תקציבי.

זאב אלקין: אם למחנך אין את הידע, הוא צריך לקבל את זה בהשתלמות.

זאב אלקין: ולכן, אם זה משאב שאתם בונים עליו, לפחות בחלק מהמקומות, אני שואל כמה זמן ייקח לכם להעביר את ההשתלמות כי אחרת זה יהיה לא זה ולא זה.

מאיה שריר: זה מורכב מאוד.

מאיה שריר: זה גם וגם.

זאב אלקין: אז כמה זמן זה ייקח?

זאב אלקין: ממתי אני אדע להגיד שהילד שלומד בחינוך היסודי, שעבר את המבחן בשנת תשס"ט, מיידית כשהוא עבר את המבחן קורה אתו משהו.

זאב אלקין: או שהוא מקבל תוספת שעות או שיש מחנכת שעברה את ההשתלמות הזאת ועכשיו היא יודעת לקדם אותו בהוראת עברית גם ללא תוספת שעות, אבל אחד מהשניים בטוח יקרה עם הילד הזה.

זאב אלקין: זה יקרה בשנת תשס"ט?

מאיה שריר: בהיקף ארצי?

זאב אלקין: בוודאי.

זאב אלקין: אני שואל רק בהיקף ארצי.

זאב אלקין: אני מחויב לכל מקום ומקום.

זאב אלקין: מבחינתי, יש אותה מחויבות לכל הילדים בכל מקום.

זאב אלקין: לכן, כשזה עובד בכרמיאל ולא עובד בירוחם יותר רע לי, כי אני שואל למה מפלים את הילד בירוחם לעומת הילד בכרמיאל?

מאיה שריר: אני מניחה שזה ייקח זמן וזה לא יכול להיעשות בשנה אחת.

זאב אלקין: כמה זמן זה ייקח?

מאיה שריר: אין לי תשובה בשליפה.

זאב אלקין: כל עוד אין לך מספר, זה כמו נצח.

זאב אלקין: זה יכול לקחת 5,10,18 שנים.

זאב אלקין: אם עד עכשיו זה לקח 18 שנים, זה יכול לקחת עוד 15 שנה.

זאב אלקין: האמירה שאין תשובה היא שאין כוונה לעשות את זה נכון לעכשיו.

מאיה שריר: יש כוונה לעשות את זה בהקדם האפשרי אבל אני לא יכולה לתת לך מסגרת זמן מדויקת.

זאב אלקין: אני לא באתי על סיפוקי.

זאב אלקין: אם בסעיפים האחרים אנחנו בהמתנה לשמוע מהמשרד מה קורה, בסעיף הזה, של היסודיים, שהוא לא סעיף קטן, זה החלק הגדול ביותר של הילדים מספרית, כשאנחנו מדברים על כל היסודי, זה מספר גדול מאוד של ילדים, זה 6 כיתות.

זאב אלקין: מספר הילדים ביסודי, זה 50% אחוז לערך מכלל הילדים העולים שאנחנו מדברים עליהם ואין כרגע תשובות, כי התשובות שיש לכם כרגע בגס זה שליש מהשליש.

זאב אלקין: ה',ו' זה שליש מכל היסודי, ושם זה מגיע כרגע לשליש מהילדים וזה מה שיש.

זאב אלקין: תשיעית מכלל התלמידים העולים בחינוך היסודי מקבלים את המענה הדרוש, וכתוצאה מהשינוי שיהיה בשנה הבאה, זה יגדל עוד קצת.

זאב אלקין: זה לא ישנה את הפרופורציה מהותית.

זאב אלקין: זה דבר שהוא בלתי אפשרי לחלוטין.

זאב אלקין: זה לא מקובל עלינו.

זאב אלקין: אני רוצה לשמוע מהמשרד תשובות הרבה יותר ברורות או לנסות לנקוט באמצעים שעומדים לרשותי, לנסות לשמוע מהמשרד תשובות שאני רוצה לשמוע.

זאב אלקין: כרגע אנחנו מתקרבים לפגרה ועל הסוגיה הזאת, בישיבה הראשונה בתום הפגרה, אני רוצה לקיים עוד דיון.

זאב אלקין: יש לכם קצת זמן להמשיך בבדיקות ובחשיבה.

זאב אלקין: יש עדין עוד כמה שבועות של עבודה לפני ואחרי פסח, עד שהפגרה מסתיימת והדיון הראשון שנקים כאן אחרי הפגרה, יהיה על הסוגיה של חינוך יסודי.

זאב אלקין: יכול להיות שכתוצאה מאותם דיונים תהיו יותר מגובשים או שאנחנו נגיע למסקנה ש"הגיעו מים עד נפש" וננקוט באמצעים אחרים כדי להתחיל את הדיון.

זאב אלקין: אני חייב לציין שעל רוב הנושאים שהועלו כאן בדיונים, אני בהחלט רואה אור בקצה המנהרה.

זאב אלקין: אני לוחץ ולוחץ בכוונה על הנקודה שנראית לי חשובה מאוד אבל מצד שני, אם זה ילך לקראת הכיוון שמצוין כאן, גם בחטיבת הביניים והחטיבה העליונה, ששם אם ימצא אותו פתרון מינהלי זו בכלל תהיה פריצת דרך, אני בהחלט רואה בשורה גדולה ואני שמח שהמשרד הולך לקראת הכיוון הזה.

זאב אלקין: תודתנו וברכותינו לך ולאודי וללאה ולכל הצוות שעוסק בזה.

זאב אלקין: אני מקווה, שבשעה טובה במהרה בימינו אמן, בשנת הלימודים הקרובה חלק מהדברים האלה יעבדו בפועל ונוכל לצאת לשטח וללמוד מהניסיון הזה כמו שעשינו עם הדברים החדשים שהתחילו השנה.

זאב אלקין: שתי הסוגיות שנשארו לא פתורות זה החטיבה היסודית והספיח מהדיונים האחרונים על הכללים החדשים של בחינות לעולים בבתי ספר אקסטרניים, מה המנגנון של המשרד לנסות לדאוג שהמסר יגיע.

אלי זרחין: בסעיף ה' כתוב: "תלמידים בני הקהילה האתיופית".

אלי זרחין: .. ברור לגמרי שמדובר בכל הילדים בקהילה האתיופית.

אלי זרחין: כשכתוב: תל"ע – תלמידים עולים, השאלה שלי האם בבית ספר יסודי שתעשו מבחן יהיה מדובר רק על ילד שהוא מספר שנים בארץ או יליד הארץ שלא יודע עברית גם יכנס לקטגוריה הזאת.

אלי זרחין: מה הכוונה?

אלי זרחין: יושב כאן אדם מומחה בתחום הזה ומדבר על ילדים ילידי הארץ שלא.

אלי זרחין: ..

אלי זרחין: האם זה יכלול גם את הילדים ילידי הארץ שלא יודעים עברית?

מאיה שריר: זה עניין של מדיניות ברמת השרה, האם מטפלים גם בילידי הארץ.

זאב אלקין: נניח שאת השרה.

זאב אלקין: ..

זאב אלקין: היות וזאת שאלה חדשה, אני אקבל תשובה שתקחי את השאלה הזאת ותבדקי אותה לקראת הישיבה הבאה.

אלי זרחין: משרד הקליטה הבהיר שכל ילד שנולד בארץ להורים שעלו ב-10 השנים האחרונות, זכאי לכל המשאבים של העולים בכל פעילות המשרד.

אלי זרחין: יכול להיות שגם במשרד החינוך זה יכול להיות כך.

זאב אלקין: יכול להיות.

זאב אלקין: השאלה אם לשבוע הבא תוכלי להביא לנו תשובה.

מאיה שריר: אני אנסה.

מאיה שריר: אני יודעת שיש יותר קושי מבחינת חינוך, כי קשה מאוד לפלח את הקשיים של ילדים שנולדו בארץ ולאבחן האם הקושי שלהם נובע מבעיית העלייה או מבעיות אחרות שקיימות.

מאיה שריר: מבחינה פדגוגית זה דבר קשה לפיצוח.

אלי זרחין: ילד יוצא כל עדה, דור שלישי בארץ, שמתחנך אצל סבתא שלא דוברת עברית, יכול להיות שאפשר לתת את המשאב לכל ילד ישראלי שבכיתה א' העברית שלו מתחת למינימום.

אלי זרחין: אני לא רואה בזה בעיה כי אז גם אין סטיגמות.

אלי זרחין: כל ילד דובר עברית שלא עומד בסף, מקבל משאב נוסף.

אלי זרחין: אני לא יודע אם זה האגף שלך.

אלי זרחין: ..

מאיה שריר: אני גם לא יודעת.

אלי זרחין: בצבא ביטלו מבחן כי "צברים" לא עוברים אותו.

אלי זרחין: כנראה שיש בעיה עם העברית.

זאב אלקין: השאלה הזאת בהחלט במקומה, היא רלוונטית כי מראש שמנו בכותרת לדיון לא רק ילדים עולים אלא גם ילדי עולים והתכוונו לאותה אוכלוסייה שאלי מדבר עליה.

זאב אלקין: אני חשבתי שאותם הקשיים הם בגיל הרך ולכן רציתי להגיע לזה מהכיוון של הגיל הרך והמעבר לכיתה א', ואת זה נעשה בישיבה הבאה.

זאב אלקין: השאלה בהחלט רלוונטית, לפחות לגבי החינוך היסודי.

זאב אלקין: יש עוד שאלות?

מסרט וורקו: יש תיאום מלא ורוב הפרויקטים שמופעלים נותנים מענה גם לילדים ילידי הארץ.

מסרט וורקו: יכול להיות שברמה המדינית אף אחד לא יצא בהצהרה שנותנים מענים לילידי הארץ אבל בסך הכל, כיווני החשיבה המשותפים הם לתת מענים בהתאם לצרכים, גם אם מדובר בילדים שהם בני עולים.

זאב אלקין: ומבחינתך, החזון שמשרד החינוך הציג כאן, אם הם יעמדו בחזון הזה, זה ייתן פתרון לבעיה שאני יודע שהיום, לפחות לפי מה ששמעתי משר הקליטה, משרד הקליטה מודאג מזה לא פחות מהכנסת, אותה בעיית קליטה של תלמידים עולים במערכת החינוך הישראלית.

זאב אלקין: אני שואל אתכם, כמשרד הקליטה, כשאתם קוראים את החזון של משרד החינוך, האם זה נראה לכם כיוון נכון ומה שיפתור את הבעיה?

מסרט וורקו: אם זה מה שיפתור את הבעיה, קשה לי לתת לך תשובה חד משמעית בעניין הזה אבל בהחלט, בהתאם לשינויים שנעשו כאן ובהתאם למענים המשלימים שאנחנו נותנים בחינוך הבלתי פורמאלי, אני מאמינה שאפשר להגיע להישגים טובים יותר ולקליטה טובה יותר.

זאב אלקין: אם אין שאלות, אני מודה לכולם על ההשתתפות.

זאב אלקין: אנחנו נקיים כאן דיון בשבוע הבא על הסוגיה של הגיל הרך ונקבל תשובה לשאלה של אלי זרחין.

זאב אלקין: אולי נקבל תשובה לשאלה שלי על בתי הספר האקסטרנים והבחינות, ואם יקרה נס ונקבל תשובה של משרד החינוך לגבי החינוך היסודי, אז מה טוב.

זאב אלקין: אבל עיקר הדיון כאן יוקדש לסוגיית הגיל הרך ואני מודה לאנשי משרד החינוך על ההיערכות החדשה והנכונות ואני מאחל לכם הצלחה במו"מ מול הג'ויינט, כי כמה שיותר שותפים יושיטו יד, יהיה טוב יותר.

זאב אלקין: אני מודה לכולם.

זאב אלקין: הישיבה נעולה.